Polisielid sterf toe verdagtes losbrandArgieffoto (Foto: imgkid.com) Die Gautengse polisie is op soek na verdagtes in ŉ silwer Mercedez Benz met donker ruite nadat ŉ lid van die blitspatrollie Sondagmiddag in Soweto-Wes doodgeskiet is. “Hierdie aanval kom net drie weke nadat die nasie die polisielede wat die afgelope jaar in die uitvoer van hul pligte gesterf het herdenk het,” het brig. Mathapelo Peters, woordvoerder van die polisie, gesê. Peters het gesê ŉ 36-jarige konstabel en twee van sy kollegas was besig met roetinepatrollie toe hulle by ŉ vulstasie in Mofolo-Suid stilgehou het. Hulle het ŉ verdagte voertuig opgemerk en dit gevolg. Die verdagtes in die voertuig het skielik op die polisie losgebrand en die konstabel, wat agter die stuur was, is in sy bolyf geskiet. “ŉ 14-jarige omstander is ook gewond en na ŉ nabygeleë hospitaal gehaas. Die polisiekonstabel is op die toneel dood verklaar,” het Peters gesê. Hy het gesê daar is intussen vasgestel dat die nommerplaat wat op die motor was vervals is. Lt.genl. Deliwe de Lange, Gauteng se polisiekommissaris, het haar medelye teenoor die polisielid se familie en kollegas uitgespreek. “Of ŉ polisielid aan diens is of nie, die dood van een van ons lede is een dood te veel. Sulke voorvalle word ten sterkste veroordeel aangesien dit ons land beroof van lede wat die burgers van Suid-Afrika dien en beskerm,” het De Lange gesê. Enigiemand wat die voorval sien gebeur het of oor inligting beskik wat die polisie in hul ondersoek kan help, word versoek om dit by Stop Misdaad by 08600 10111 of die naaste polisiestasie aan te meld.